b'\n_START_ARTICLE_\nMetaloprera\xc4\x91iva\xc4\x8dka industrija\n_START_PARAGRAPH_\nKovinoprera\xc4\x91iva\xc4\x8dka industrija  ili metaloprera\xc4\x91iva\xc4\x8dka industrija je industrijska grana. _NEWLINE_Raspon proizvoda kovinoprera\xc4\x91iva\xc4\x8dke industrije obuhva\xc4\x87a proizvodnju od razli\xc4\x8ditih metalnih proizvoda za proizvodnu i osobnu potro\xc5\xa1nju. Osnovna je sirovina te industrije \xc5\xbeeljezo, odnosno \xc4\x8delik, koji u suvremeno doba sve vi\xc5\xa1e zamjenjuju laki metali._NEWLINE_Stupanj slo\xc5\xbeenosti proizvoda ide od jednostavnih zavr\xc5\xa1nih proizvoda od metala, poput betonskog \xc4\x8delika, valjane \xc5\xbeice, valjanih, pre\xc5\xa1anih i vu\xc4\x8denih proizvoda, lijevanih gotovih i polugotovih proizvoda, odljevaka, \xc4\x8davala, zakovica i vij\xc4\x8dane robe, be\xc5\xa1avnih i \xc5\xa1avnih cijevi. Slijedi metalna oprema za gra\xc4\x91evinarstvo, opreme za ceste i \xc5\xbeeljezni\xc4\x8dke pruge, spremnici i cisterne. Za ku\xc4\x87anstvo raspon proizvoda ide od metalnog posu\xc4\x91a, strojeva i ure\xc4\x91aja, pa do pe\xc4\x87iju, \xc5\xa1tednjaka, hladnjaka, zamrziva\xc4\x8da, elektri\xc4\x8dnih ku\xc4\x87anskih aparata. Slo\xc5\xbeeniji proizvodi za gra\xc4\x91evinarstvo su motori i gra\xc4\x91evinski strojevi. Slo\xc5\xbeenim proizvodima kovinoprera\xc4\x91iva\xc4\x8dke industrije slu\xc5\xbee se i metaloprera\xc4\x91iva\xc4\x8dka industrija i druge industrije (strojevi za obradbu metala i drva, strojevi za industriju hrane, pi\xc4\x87a i duhana) i poljoprivreda (poljoprivredni strojevi). Metaloprera\xc4\x91iva\xc4\x8dka industrija obuhva\xc4\x87a i proizvodnju prijevoznih sredstava i radnih vozila i strojeva (transporteri, dizalice, motorna vozila, prikolice i poluprikolice, ostala prijevozna sredstva, lokomotive i vagoni, tramvajska kola, brodovi) te ostalih proizvoda koji su prete\xc5\xbeno ili u cijelosti izra\xc4\x91eni od metala._NEWLINE_U Hrvatskoj je 2003. godine metaloprera\xc4\x91iva\xc4\x8dka industrija u bruto proizvodu doma\xc4\x87e industrijske proizvodnje sa 6,08%. Zapo\xc5\xa1ljavala je 26 000 zaposlenih, koji su \xc4\x8dinili 11% ukupnoga broja zaposlenih u prera\xc4\x91iva\xc4\x8dkoj industriji. Hrvatska metaloprera\xc4\x91iva\xc4\x8dka pre\xc5\xbeivjela je svjetsku recesiju te se broj zaposlenih u sektoru pove\xc4\x87ao, pa je 2013. hrvatska metaloprera\xc4\x91iva\xc4\x8dka industrija \xc4\x8dinila 14% udjela u ukupnoj industrijskoj proizvodnji te zauzimala 3,5% ukupnog izvoza._NEWLINE_Karakteristika metaloprera\xc4\x91iva\xc4\x8dke industriju u RH danas je karakteriziraju usitnjenost proizvodnje. Poduze\xc4\x87a iz te grane potje\xc4\x8du uglavnom iz procesa restrukturiranja biv\xc5\xa1ih velikih industrijskih poduze\xc4\x87a. Iz tih poduze\xc4\x87a je i glavnina stru\xc4\x8dnog kadra i znanja. Najve\xc4\x87a metaloprera\xc4\x91iva\xc4\x8dka poduze\xc4\x87a izvoze na inozemna tr\xc5\xbei\xc5\xa1ta i ve\xc4\x87inom su u vlasni\xc5\xa1tvu inozemnih korporacija. Jasne razvojne strategije jo\xc5\xa1 uvijek nema.'